ธปท.คาดปี58กำลังซื้อในประเทศฟื้นตัว
ธปท.คาดกำลังซื้อจะเริ่มกลับมาเริ่มฟื้นตัวได้ในปีหน้า หนุนสัญญาณเศรษฐกิจฟื้นตัวได้ต่อเนื่อง
29 ต.ค. 2565

ธปท.คาดกำลังซื้อจะเริ่มกลับมาเริ่มฟื้นตัวได้ในปีหน้า หนุนสัญญาณเศรษฐกิจฟื้นตัวได้ต่อเนื่อง   นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศ (ธปท.) กล่าวว่า ภาวะเศรษฐกิจในเดือนพ.ย. ที่ผ่านมายังฟื้นตัวอย่างช้าๆ โดยได้แรงขับเคลื่อนมาจากการใช้จ่ายภาคเอกชนที่ปรับดีขึ้นต่อเนื่อง ทั้งจากการบริโภคและการลงทุน โดยดัชนีการบริโภคภาคเอกชนขยายตัว 0.7% ส่วนดัชนีการลงทุนติดลบ 0.4% ซึ่งทิศทางที่ดีขึ้นส่งผลให้การผลิตภาคอุตสาหกรรมปรับดีขึ้นมาอยู่ที่ 60.2% ดีขึ้นเล็กน้อยจากเดือนก่อนที่ 60.1% ทั้งนี้ การบริโภคภาคเอกชนขยายตัวดีขึ้นตามการใช้จ่ายในหมวดสินค้าไม่คงทนและบริการ โดยมีปัจจัยสนับสนุนจากรายได้นอกภาคเกษตรที่อยู่ในเกณฑ์ดี รวมทั้งราคาน้ำมันในประเทศที่ปรับลดลงช่วยเพิ่มก้ำลังซื้อให้กับประชาชน ส่วนการใช้จ่ายในหมวดสินค้าคงทนอาทิ รถยนต์ เครื่องใช้ไฟฟ้า ฯลฯยังไม่ฟื้นตัวดีนัก แม้จะเริ่มผงกหัวขึ้นมาบ้างแล้ว เพราะภาระหนี้ที่อยู่ในระดับสูงทำให้ครัวเรือนยังระมัดระวังการใช้จ่ายสินค้าคงทนที่มีมูลค่าสูง บวกกับกำลังซื้อของครัวเรือนในภาคเกษตรถูกบั่นทอนด้วยราคาสินค้าเกษตรที่ตกต่ำ อย่าไรก็ดี ในภาพรวมการบริโภคหรือการใช้จ่ายในประเทศยังคงขยายตัวต่ำกว่าปกติ คาดว่าปีหน้าเศรษฐกิจจะปรับดีขึ้นต่อเนื่อง  “จากแรงการบริโภคในประเทศ โดยเฉพาะสินค้าในหมวดสินค้าคงทนที่เริ่มปรับดีขึ้นบ้างแล้ว คาดว่าในต้นปีหน้าจะดีขึ้นอีก ซึ่งน่าจะเป็นสัญญาณที่ดีของการฟื้นตัวทางเศรษฐกิจในปีหน้า สอดคล้องกับสินเชื่อใหม่ที่ปรับดีขึ้นตามเศรษฐกิจที่ทยอยฟื้นตัว แต่อัตราการขยายตัวไม่สูง โดยสินเชื่อรวมขยายตัวที่ 4.8%” นางรุ่งกล่าว อย่างไรก็ดี ในส่วนของแรงกระตุ้นจากการใช้จ่ายภาครัฐในเดือนนี้ลดลง ขณะที่มูลค่าการส่งออกสินค้าก็แผ่วลงตามอุปสงค์หรือความต้องการซื้อสินค้าจากจีน ญี่ปุ่น และยุโรป ลดลง ประกอบกับราคาสินค้าส่งออกหลายหมวดลดลงตามราคาน้ำมันโลกด้วย ทำให้ภาวะเศรษฐกิจเดือนพ.ย.ไม่ได้ปรับดีขึ้นมากนัก ด้านภาคการท่องเที่ยวชะลอตัวบ้าง หลังสิ้นสุดมาตรการผ่อนผันให้รถโดยสารจากมาเลเซียสามารถเดินทางออกนอกเขตจังหวัดสงขลาได้ ขณะที่ เสถียรภาพเศรษฐกิจ ราคาน้ำมันโลกที่ต่ำลงทำให้อัตราเงินเฟ้อลดลง โดยเงินเฟ้อทั่วไปอยู่ที่ 1.26% เงินเฟ้อพื้นฐานอยู่ที่ 1.6% และดุลบัญชีเดินสะพัดเกินดุลต่อเนื่อง 1,700 ล้านเหรียญสหรัฐ จากเดือนก่อนเกินดุลที่ 2,600 ล้านเหรียญสหรัฐ และเงินทุนสำรองอยู่ในระดับสูง